**Pasărea Fady**

[](http://1.bp.blogspot.com/-NI9EtMrNiPQ/TZt_v01OKBI/AAAAAAAAAGU/aYy4vk6H_xg/s1600/african.jpg)

           TRĂIA ODATĂ în Madagascar un om pe nume Rafimini. Era fericit, căci avea o nevastă tânără, patru fii şi o gospodărie îmbelşugată.

            La strânsul recoltei, sătenii trebuiau să ducă argintul la vistieria regelui; când veni rândul lui Rafimini să ducă dările, el a părăsit satul de cum s-a ivit o geană de lumină şi a mers o zi întreagă până la oraş. Acolo a depus argintul, a dormit puţin şi la cântatul cocoşilor, a pornit înapoi spre casă. Soarele îl urmărea, înălţându-se tot mai sus: încingea văzduhul, înfierbânta nisipul, îi usca gâtlejul de călător prin deşert. Pe bietul Rafimini îl chinuia o sete cumplită. Deşi îi era teamă să nu se rătăcească, zărind un tufiş, el părăsi cărarea. În umbra tufişului era, într-adevăr, un ochi de apă; însă alături, într-o adâncitură în mâl, stătea la pândă un crocodil. Rafimini se aplecă spre ochiul de apă, sorbi cu nesaţ, dar nu mai apucă să se ridice şi să pornească mai departe: crocodilul îşi înfipse colţii în pulpa omului. În zadar încercă Rafimini să scape de strânsoare; crocodilul reuşi să-l tragă în adâncuri.

[](http://2.bp.blogspot.com/-iAMpx1r2w6w/TZt_1EuAI_I/AAAAAAAAAGY/rVZrToME9Ac/s1600/crocodil.jpg)            Un  singur martor urmărise lupta: o pasăre micuţă, care îşi făcea cuibul între liane; penajul ei o face nevăzută multora, în timp ce ea vede tot ce se întâmplă. Pasărea urmări crocodilul uriaş, îl văzu mai târziu ieşind din apă purtând în bot corpul omului acoperit de mâl. Crocodilul are obiceiul să-şi lase pe mal prada omorâtă; abia după câteva zile, când nu mai poate răbda de foame, el sfâşie victima.

            De îndată ce crocodilul se retrase în culcuşul lui, pasărea zbură pe deasupra ramurilor, se aşeză chiar pe cadavru şi ascultă, aşa cum fac păsările la trunchiurile copacilor; inima omului încă nu încetase să bată. Rafimini nu era decât adormit, fără simţire. Atunci, micuţa pasăre, fără a pierde nici o clipă, începu să cânte la urechea înecatului ca să-l trezească; voia să-l salveze de fălcile crocodilului, pentru că vieţuitoarele înaripate le dispreţuiesc pe cele care se târăsc; iar pe omul malgaş, ele îl iubesc, căci trudeşte cu sârg pentru ai săi. Păsărica prinse a fluiera. Fluieră de la amiază până la asfinţitul soarelui. Trilurile ei urcau parcă din ce în ce mai sus, pe măsură ce soarele cobora şi nu mai pârjolea văzduhul. Omul rămânea însă neclintit, cufundat în mâl. *"Rafimini! Rafimini!"* - ţipa tot mai ascuţit micuţa pasăre - *"Trezeşte-te şi fugi! Burta crocodilului nu este pentru tine!"* - ţipa într-una, până când reuşi să sfâşie somnul şi pleoapele omului se ridicară cu greu. În sfârşit, Rafimini şi-a revenit; se uită în jur, mirat de larma pe care o făcea micuţa pasăre. ea nu voia ca uriaşul crocodil să-l simtă pe Rafimini că fugea, şi de aceea cânta în neştire, aproape să-şi piardă respiraţia. Omul rănit se depărta tot mai mult...

        Rafimini a ajuns acasă înaintea zorilor. Nevasta şi fiii lui îl aşteptau îngrijoraţi. După ce el povesti întâmplarea, adăugă:

               - Cât timp vor trăi urmaşii mei şi vor fi în stare să se bucure de viaţă, nimeni din familia mea nu se va atinge de această pasăre, care m-a salvat de crocodil. Cu trilurile ei m-a smuls din moarte, de aceea viaţa acestei păsărele să fie sacră.

            Şi din noaptea aceea, micuţei păsărele i se spune *Fady* - ceea ce înseamnă*sacru.*

 În lăstărişul de pe malul apelor, Fady este ca o căpetenie a păsărilor, căci - deşi este cea mai micuţă - trilurile ei sunt atât de pătrunzătoare, încât amintesc că străbunul ei a salvat un om.

[](http://2.bp.blogspot.com/-mXAOwG0Hu2g/TZt_9xJUnmI/AAAAAAAAAGc/uZvFV-5k6-Q/s1600/Pasarea+Fady.png)